Papersnake/gushiwen huggingface dataset:
和昌英叔雪中春酌
杨万里（宋代）

南溪春寒强似冬，南溪春水走玉虹。
雷公戏手行春雪，诗人嘲玉便飞屑。
只嫌春雪趁春雷，春容止要渠栽培。
冻作玉花销作雨，多般点缀春庭户。
酒杯如海醉即休，醉中看雪忘却愁。
如何呼酒不痛饮，可令诗肩受凄凛。
少时狂杀老更狂，长恐此意堕渺茫。
醉卿有地分一席，且与先生十分梨花注太白。
华山畿四首 其四
余睦（明代）

华山畿，歌欲绝，此情此恨凭谁说。歌不成声声哽咽，闻之使人肠欲裂。
晚步菜畦
唐之淳（明代）

雨滋沙土作青泥，芦菔蔓青各自畦。今日无风天较暑，纻袍蒲扇觅新题。
贺新郎
费元禄（明代）

瑞脑烧金鼎，卷重帘、庭阴正午，画堂人静。春落天涯知何处，糁地杨花飞尽。

印玉枕、流莺催醒。梅雨纱窗寒欲透，更长年、三月厌厌病。

愁不语，懒窥镜。

江南旧事须重整，隔花阴、传消寄息，月娥难倩。梦断秦楼相思久，芳草佳期未准。

倚遍了、梧桐金井。蝴蝶已归煤麝冷，枉教人、揉碎丁香影。

谁共我，步香径。
结爱
孟郊（唐代）

心心复心心，结爱务在深。
一度欲离别，千回结衣襟。
结妾独守志，结君早归意。
始知结衣裳，不如结心肠。
坐结行亦结，结尽百年月。
宛转词
弘历（清代）

宛转复宛转，日月东西升。望道而未见，所志嗟奚成。

宛转复宛转，有似盘中珠。少小不努力，老大将何如。

宛转复宛转，听歌丝竹肉。徘徊立轩楹，谁识予衷曲。

宛转复宛转，鸦鸣与鹊噪。物物含至理，忘怀观众妙。
和潘朝奉邹国公配飨
徐积（宋代）

丹书一下人神庆，美矣先朝贵孟公。能与百王兴漏典，长令万国仰遗风。

躬为独行生无禄，道配弥高祭有宫。孰谓阔迂穷至死，正而穷胜枉而通。
句 其三
张耒（宋代）

飞蚊绕枕细而轻。
仲春陈瑶光李伯跻先生招游青云山
罗锜（明代）

滟滟春波夹碧峰，佳时不负载郫筒。全堤翠湿松围老，二月寒轻柳带松。

舒眺莫生今昔感，遨游同寄水云踪。归筇避却从桥险，一任江声送小𦨴。
青玉案 题采芝徐女史山水图
张玉珍（清代）

生绡半幅笼轻雾。爱点笔、秋光暮。如此秋光清且楚。

淡烟微雨，暮萍红蓼，认取江南路。

远山曲抱重重树。树杪斜阳飞不去。著个耽吟人独步。

一弯溪水，数椽茅屋。家在云深处。
桂林官舍奉寄云壑山人
蓝智（明代）

十年采药住林丘，一入京华觐冕旒。遂别山中猿鹤侣，漫看天上凤麟游。

白云远望潇潇雨，黄叶空山澹澹秋。为觅方壶东海上，许图茆屋近沧洲。
冬日
陆游（宋代）

幸是元无了事痴，偷闲聊复学儿嬉。
午窗弄笔临唐帖，夜几研朱勘楚词。
山暖已无梅可折，江清犹蟹有堪持。
旧交乖隔音尘断，安得歌呼共一卮，
夜坐偶成
林希逸（宋代）

涉世才深误转深，鬓毛赢得雪霜侵。人多痴到未来劫，禅要空霜见在心。

昼暖枕书高鼾睡，夜长樽酒纵狂吟。花开花落春何意，潮去潮来古即今。
端午日二首 其一
饶节（宋代）

艾叶斜枝短，菖蒲瘦节长。绿云依鬓乱，红雪落杯香。

风物江淮似，功名岁月忙。泽间人吊屈，应有泪浪浪。
客有自成都来者传制帅华学尚书年丈巫山诗辄次韵奉寄
许及之（宋代）

岩壑岂是钟鼎姿，出处相较黠与痴。我家浙东山水窟，閒窥壶中日月迟。

坎蛙固守井底见，雁荡断云天下奇。坐想天柱高突兀，便觉穹障排参差。

归胡不归归未得，吾非故吾吾何之。南宦祝融常在眼，北征太行长相随。

每欲拓关令混一，其奈意广怜庸疲。故人开府镇巴蜀，大江扬舲张虹旗。

纪行先要实古锦，及境始事蹇赤帷。阳侯似知公得句，吴榜娄舞下折枝。

有客传诵巫山高，长安那复纸价低。襄王胡为爱文赋，宋玉大以供戏嬉。

山川本以灵雨祀，神明何及亵渎为。牵牛织女谤自古，小姑彭郎讹一时。

剩喜新篇有如此，洗空遗恨从今兹。蜀道谁云在天上，政誉已逐诗声驰。

世情向背南北阮，人物妍丑东西施。愿君沧溟恢宇量，听披瓶罂居井湄。

已为下户代输额，更要全蜀俱伸眉。西都父老久延颈，关外士卒宽张颐。

访寻恐有玄尚白，流落宁无素染缁。规模所至欣济济，民俗定自臻嘻嘻。

政成化洽公何疑，无人风月镌峨嵋。归来要著浯溪颂，吾上中和宣布诗。
夜雨 其一
弘历（清代）

夜雨滴空阶，无眠意亦佳。声喧鳷鹊瓦，听到丑寅牌。

泽普苏田槁，功殷润物荄。半年忧思切，此际少纾怀。
和谢公定河朔漫成八首
黄庭坚（宋代）

直渠杀势烦才吏，机器爬沙聚水兵。
河面常从天上落，金堤千里护都城。
次韵王适落日江上二首
苏辙（宋代）

寒烟羃清江，渔唱扁舟上。
江转少人家，自此知安往。
维舟倚丛薄，明月独相向。
欲晓醉应醒，还逐轻鸥扬。
榴皮题壁
王真人（宋代）

东老回仙跨鹤归，同庵卜築继其馀。
自缘不覩榴皮字，想像只园蔓草书。
问仲子归期
王世贞（明代）

萧然襆被出词垣，时复持螯佐酒樽。为问淹留沧海楫，可能供奉茂陵园。

畏途冠盖谁终老，清世渔樵也自尊。何限吴山秋后色，好凭双屐过阊门。
自永和溪上泛舟至余不
释行海（宋代）

看看又年别年华，多在征途少在家。
一种客怀清更苦，水村山磵见梅花。
句 其六十三
释惠崇（宋代）

松风传夕磬，溪雾拥春灯。
次韵王伯益同年留别二首
苏颂（宋代）

桂籍昔叨联署等，莲帷今幸接芳尘。
埙篪契合均天属，金石交深过古人。
直向岁寒期茂悦，肯同时俗论甘辛。
优游且作江南令，惠爱於民此最亲。
送李给事元树奉使云中诸镇
谢榛（明代）

琐闱朝下促飞旌，岁暮看君塞上行。
戍角动人多苦调，戎衣走马半新兵。
关开涿鹿云连树，路出蜚狐雪满城。
计日楚才封事上，君王深见九边情。
即目
李商隐（唐代）

小鼎煎茶面曲池，白须道士竹间棋。

何人书破蒲葵扇，记著南塘移树时。
永州送侄归宜春
郑史（唐代）

宋玉正秋悲，那堪更别离。从来襟上泪，尽作鬓边丝。

永水清如此，袁江色可知。到家黄菊坼，亦莫怪归迟。
独至遯庵避暑庵在大竹林中
陆游（宋代）

世俗元非不汝忘，汝归安取醉为乡？药苗野蔌山家味，柏子松房道室香。
一卷隐书为日课，数声啼鸟谢年光。
客来莫笑茆茨陋，占尽炎天一味凉。
谁谓河广行
何景明（明代）

谁谓河广，浊不见泰山。盂水之清，可别媸与妍。清浊苟异，小大安足言。

君子知之，众人皆茫然。
冬过豪贵故园有感
张方平（宋代）

萧萧霜草晓风秋，忆是当年最胜游。车马自随寒日急，管弦肯入野云幽。

流渠水断鱼何往，高树阴疏鸟不留。为问主人曾到否，自家池馆待谁修。
题程彦实尚书晴洲卷 其三
丘浚（明代）

一片溪山景最奇，空濛潋滟两皆宜。青天白日好归去，不待沾裳湿足时。
句
李景让（唐代）

成都十万户，抛若一鸿毛。（见《北梦琐言》）
过大廷尉张浒东先生故居 其四
申佳允（明代）

十年南北渺双鱼，浚水新除六月书。蔽芾棠阴留召泽，缤纷玉月拂潘舆。

两河声著鸣珂巷，四壁诗留退食居。公子风期殊落落，懒于官舍曳长裾。
山居杂诗九十首
曹勋（宋代）

随春动草木，微和入池阁。
群芳争妍媸，红翠媚寥廓。
一枝姑到眼，万态便如昨。
春深风雨来。固已任开落。
静乐赵观文挽词
刘植（宋代）

大星殒地寂无光，砚席凝尘閟野堂。
一老海滨天下憗，百年江左恨空长。
家传遗稿归中秘，帝录元勋纪太常。
路远生刍来未得，泪乾门下老刘郎。
顾正谊画山水歌
区大相（明代）

顾君自神其画品，往往不在宋元下。丹青妙手世罕传，当代沈文此其亚。

兴来一幅生绡帐，恍惚峦涧开茅堂。炎天赤日不到地，四座飒飒枫杉凉。

烟云咫尺藏变态，丹台石室知何代。隔岸人家花映溪，小桥却在溪烟外。

前山合沓势峥嵘，绿水不动波无声。万壑千岩忽满眼，对之使我心魂清。

忆昨归山采瑶草，结屋诛茅苦不早。眼底平看沧海流，杖头忘却苍梧道。

闻君早晚向吴淞，鲈鲙莼羹秋兴浓。便好高图钓鲈石，添作吴江江上峰。
故翰林汪公端明居零陵时尝作玩鸥亭今彊中提干敬以其榜揭荆溪第中命某赋诗
周必大（宋代）

贾生问鵩谩伤神，应愧先生入理深。肝胆何曾分楚越，心形真欲混人禽。

亭邮永镇愚溪上，扁榜重开罨画阴。见说骑鲸游汗漫，倘凭鸥鸟一传音。
戴道士得四字代作
苏轼（宋代）

少小家江南，寄迹方外士。
偶随白云出，卖药彭城市。
雪霜侵鬓发，尘土污冠袂。
赖此三尺桐，中有山水意。
自従夷夏乱，七丝久已弃。
心知鹿鸣三，不及胡琴四。
使君独慕古，嗜好与众异。
共吊桓魋宫，一洒孟尝泪。
归来锁尘匣，独对断弦喟。
挂名石壁间，寂寞千岁事。
斗南楼
朱师服（宋代）

危构参寥廓，星躔耿北窗。战馀尘没马，鱼散月澄江。

迟暮怜孤客，宽閒乐此邦。坐中诗有待，端欲受谁降。
寄宋国宝 其一
许景衡（宋代）

问君何日过留都，想见初寒尚在涂。一去尘埃事奔走，归来门在更荒芜。

声名尽欲倾时辈，贫贱今方见丈夫。勉矣此生忠与孝，扁舟未好问江湖。
乔太博见和复次韵答之
苏轼（宋代）

百年三万日，老病常居半。
其间互忧乐，歌笑杂悲叹。
颠倒不自知，直为神所玩。
须臾便堪笑，万事风雨散。
自従识此理，久谢少年伴。
逝将游无何，岂暇读城旦。
非才更多病，二事可并案。
愧烦贤使者，弭节整纷乱。
乔侯瑚琏质，清庙尝荐盥。
奋髯百吏走，坐变齐俗缓。
未遭甘鹢退，并进耻鱼贯。
每闻议论馀，凛凛激贪懦。
莫邪当自跃，岂复烦炉炭。
便庆朝秣越，未暮刷燕馆。
胡为守故丘，眷恋桑榆暖。
为君叩牛角，一咏南山粲。
水边早梅
吴龙翰（宋代）

梅花淡淡著寒烟，漏泄春光老屋边。会被清池写疏影，一枝分作两枝妍。
偈
释宗盛（宋代）

钟声清，鼓声响，
早晚相闻休妄想。荐得徒劳别问津，
莫道山僧无伎俩。
南乡子
吴忆（宋代）

江上雪初消。暖日晴烟弄柳条。认得裙腰芳草路，魂消。曾折梅花过断桥。

潘鬓为谁凋。长恨金闺闭阿娇。遥想晚妆呵手罢，天饶。更傍珠唇暖玉箫。
赠孤峰长老
戴复古（宋代）

孤峰何处住，惠远旧林泉。日用无非道，心安即是禅。

幽栖云壑底，梦寐雪蓬边。何日山阴道，同寻访戴船。
【双调】庆宣和_春思一架残
张可久（元代）

春思
一架残红褪舞裙，总是伤春。不似年时镜中人，瘦损，瘦损。
春晚病起四首
燕懒莺慵春几何？风雨蹉跎。柳眼花心尚情多，病可，病可。
十二朱帘不上钩，懒倚妆楼。敛翠啼红为谁羞？问口，问口。
燕子来时人未归，肯误佳期？一对灯花玉娥飞，报喜，报喜。
四壁青灯酒半酣，病骨岩岩。无斤两腌臜担儿担，自揽，自揽。
【毛氏池亭】
云影天光乍有无，老树扶疏。万柄高荷小西湖，听雨，听雨。
赋情
柳阵花围云锦窝，一见情多。恨雨愁云病如何？为我，为我。
歌者花花
蜂蝶纷纷莺燕猜，喧满香街。一朵妖红为谁开？斗买，斗买。
浣溪纱 其三 清明载酒山塘重记所见
郑文焯（清代）

池馆新晴语细禽。堕钗曾傍药阑阴。经年同梦不同心。

近水吹香春澹薄，移花步影夜清沉。月圆时节到而今。
金陵道中
释斯植（宋代）

望远生愁思，凄凉处处同。
青山学旧冢，芳草蔽闲宫。
雨过城楼月，潮回鼓角风。
十年怀古恨，多在六朝中。
春晚
张载（魏晋）

云霭浮空半雨晴，茅簷未忍扫残英。
欲将春物飘零尽，只有黄鹂一两声。
万思节工于诗而又学射次韵答之
唐顺之（明代）

衣钵寂寥吾且老，文章锻炼子能工。一源已谓出天稷，六义还须继国风。

深穷别趣元关理，力造奇言不露锋。便是诗家射雕手，何须射艺又兼通。
夜行溪谷间梅花迎路香影离离可爱
柳贯（元代）

暝投村径绕羊肠，离立江梅似雁行。冷蕊微开初的皪，繁枝乱雁更凄凉。

苍烟挂树多疑梦，淡月窥林稍觉香。正为先生行役苦，故留皴玉荐奚囊。
和云乃先生陈司马留别
张锡龄（清代）

双旌淩风翔，桂棹亦已整。福星方北移，欲挽何由请。

万姓送河干，将语气先哽。盛德所感孚，捷若形与影。

况辱知遇深，怅惘安能屏。贱子苦疏放，天性刚且鲠。

读书偶一得，狂论倏然骋。往往遭俗嫌，弃掷如顽矿。

惟公加拂拭，每见首辄肯。推心置腹中，信任无与并。

俯仰阅三年，泄沓绝俄顷。四知惕暮夜，清慎过杨秉。

中厨告炊断，淡漠付微哂。债累已钜万，心犹切悲悯。

嗷鸿未安辑，焦劳忘食寝。临去重踌蹰，迂驾将往省。

爱我逾骨肉，针砭复时领。谓子清无私，干局更开敏。

惟虑性孤介，或至招尤眚。有学贵有养，气暴须自忍。

我亦献刍尧，愿公屡閒静。坎坷讵易平，沈酣本难醒。

施为有次第，未可一时并。精神虽富有，太竭后必窘。

加飧慎摄卫，古语亦甚炳。公稍颔其颐，子言固当谂。

良玉不厌砥，良弓不厌檠。临别相赠言，此义百代准。

引领睇江云，寸衷常耿耿。
二十一日雨
赵蕃（宋代）

疾风吹倒庭前树，更有飞来雨如注。
终朝畏暑自脱巾，亟起收如不能屦。
前山云重如泼墨，坐想溪流高数尺。
是间无乃隔分龙，点滴才堪清几席。
前时小旱已作忧，三日为霖遂不休。
早禾尽实晚禾秀，造物于此功无留。
只今望霓尤所急，百里之行半九十。
民乃奔走奉神祠，神盍经营足民食。
赴鸿福示众
释慧远（宋代）

十处住山今已老，半生云水未忘机。
今朝又作浮山梦，暗写愁肠寄与谁。
江革
徐钧（宋代）

虏求妙笔威难屈，石载归舟贫独甘。
若使此风闻一世，真能立懦与廉贪。
武陵观火诗
刘禹锡（唐代）

楚乡祝融分，炎火常为虞。是时直突烟，发自晨炊徒。

盲风扇其威，白昼曛阳乌。操绠不暇汲，循墙还避逾。

怒如列缺光，迅与芬轮俱。联延掩四远，赫奕成洪炉。

汹疑云涛翻，飒若鬼神趋。当前迎焮赩，是物同膏腴。

金乌入梵天，赤龙游玄都。腾烟透窗户，飞焰生栾栌。

火山摧半空，星雨洒中衢。瑶坛被髹漆，宝树攒珊瑚。

光县与琴焦，旗亭无酒濡。市人委百货，邑令遗双凫。

馀势下隈隩，长熛烘舳舻。吹焚照水府，炙浪愁天吴。

灾罢云日晚，心惊视听殊。高灰辨廪庾，黑土连闉闍.

众烬合星罗，游氛铄人肤。厚地藏宿热，遥林呈骤枯。

火德资生人，庸可一日无。御之失其道，敲石弥天隅。

晋库走龙剑，吴宫伤燕雏。五行有沴气，先哲垂訏谟。

宋郑同日起，时当贤大夫。无苛自可乐，弭患非所图。

贤守恤人瘼，临烟驻骊驹。吊场色惨忸，颜失词劬愉。

下令蠲里布，指期轻市租。閈垣适未立，苫盖自相娱。

山木行剪伐，江泥宜墐途。邑臣不必曾，何用征越巫。
白日行简仲几
张仲深（元代）

白日白日复西堕，上中客子楼上坐。楼西青上曲如拳，楼东青上翠成朵。

读书到晚心悠然，故人别去今经年。江流到东不百里，夜半欲上上阴船。

故人故人在何许，半间茆屋青枫渚。秋天有鸿江有鱼，胡为使我心独苦。

白日落尽我思君，夜凉望断江东云。
汉成帝
石介（宋代）

郁郁朱云志不神，上方宝剑欲生尘。
空留折槛旌忠直，左右何赏去佞臣。
咏史二首
刘克庄（宋代）

虏入中原力不支，洛阳名胜浪相拥。
可怜挥麈人如璧，半夜排墙尚未知。
金陵杂兴二百首
苏泂（宋代）

八功德水饮一勺，当下令君热恼消。
城里红尘莫回首，小屏风岭好逍遥。
【中吕】山坡羊_别怀衣松罗
张可久（元代）

别怀
衣松罗扣，尘生鸳甃，芳容更比年时瘦。看吴钩，听秦讴，别更滋味今番又，湖水藕花堤上柳。飕，浑是秋；愁，休上楼。
春睡
花沾宫额，草香罗带，一春心事愁无奈。感更怀，梦多才，流莺只在朱帘外，午睡正浓惊觉来。挨，金镜台；歪，金凤钗。
感旧
凭高凝眺，临风舒啸，一番春事胡蝶闹。越山高，楚天遥，东风依旧桃花笑，金鞍少年何处了，牢，粗布袍。熬，白鬓毛。
闺思
云松螺髻，香温鸳被，掩春闺一觉伤春睡。柳花飞，小琼姬，一声雪下呈祥瑞，团圆梦儿生唤起。谁，不做美？吓，却是你！
殢人娇
佚名（宋代）

解了痴绦，泼煞闷火。眉尖上、放闲愁锁。高来不可，低来不可，莫是人间剩我一个。富贵谩人，功名赚我。且舞个采莲曲破。红裙腰细，醁醅盏大，须占取、名花艳中醉卧。
俄罗斯驿致叛贼阿睦尔撒纳死尸信至诗以纪事 其一
弘历（清代）

联猭善走更工藏，苏对潜逃又北荒。讵识罗叉和约固，献来万北逆尸僵。

功如彭宠辽东豕，心是温禺天外狼。遗孽廓清永砥属，持盈益励敬皇皇。
摸鱼儿
林鸿（明代）

记虹桥、少年游冶，无限雨情云绪。金鞍几度归来晚，香靥笑迎朱户。

肠断处，是半醉微醒，灯暗宵深语。闲愁几许！恰一似吴蚕，茧缠丝裹，撩乱万千缕。

别离易，淡月乱鸦啼曙，泪痕红袖沾污。深怀遥想何年了，空寄锦囊佳句。

春欲去，恨不把长绳，系日留春住。相思最苦！纵说不销魂，衷肠铁石，涕泗也如雨。
宴桥上
张舜民（宋代）

桥上置杯盘，可容十客坐。
游人撑小艇，却从桥下过。
本宫投龙简中使
夏竦（宋代）

醮罢层霄鹤吹分，夜坛香火镂真文。
羽人月笔封瑶检，使者星驰下绛云。
蕊简荐诚川后耸，金龙传信洞天闻。
再三鹊尾添檀炷，为祝虚心佑圣君。
此君室 其五
方蒙仲（宋代）

辈行有后先，志节无今古。君看锦绷儿，楚楚已可数。
和西湖竹枝词二首 其二
朱彬（元代）

湖水东来日欲西，兰苕参差那得齐？苏公堤边人荡桨，吴山树头鸦欲栖。
和张碧溪登宝峰韵二首 其二
沈周（明代）

新醅拍拍玉光浮，挈榼提壶判醉游。高帽特寻芳树挂，清歌缓共晚云流。

频来信我何拘忌，大胜为官待告休。日日乘春知未足，翠微还补菊花秋。
连日有雪意戏书
陆游（宋代）

壮岁羁游半九州，即今憔悴老菟裘。
狂心那复缴鸿鹄，世事已如风马牛。
雪作未成增惨澹，叶飞欲尽更飕飀。
聊将袖里平戎事，判断千岩万壑秋。
秋思七言八首
方回（元代）

七旬有二传凶问，九月初三记庭辰。
客里偶然逢此日，淮思江望泪痕新。
画文殊普贤
苏辙（宋代）

谁人画此二菩萨，趺坐花心乘象狻。
弟子先后执盂缶，老僧槎牙森比肩。
出林修道几世劫，颜貌伟丽如开莲。
重崖宛转带林树，野水荒荡浮云天。
峨眉高处不可上，下有绝涧锢九泉。
朝阳未出白雾起，有光升天如月圆。
灵仙居中粗可识，有类白兔依清躔。
游人礼拜千万万，迤逦渐远如飞烟。
五台不到想亦尔，今之画图谁所传。
吾兄子瞻苦好异，败缯破纸收明鲜。
自従西行止得此，试与记录代一观。
寄李大卿
释德洪（宋代）

瓶盂又复寄西州，弥勒同龛古寺幽。睡起忽残三月夏，朝来拾得一帘秋。

浮云世事慵料理，断梗闲踪任去留。投老山林多胜槩，杖藜何日复同游。
已尝早稻晚禾得雨亦骤长出城按行阡陌历诸寺而还成七言二章 其一
程公许（宋代）

欢谣千里庆西成，小队传呼略按行。雨足陈根重颖栗，眼明多稼尽坻京。

灵君禅悦屏燔炙，乐岁人和喧送迎。老守何功享成事，祇凭一念辑和平。
胡蝶
戴表元（宋代）

春山处处客思家，淡日村烟酒旆斜。
胡蝶不知人事别，绕廧间弄紫藤花。
和东川李相公慈竹十二韵（次本韵）
元稹（唐代）

慈竹不外长，密比青瑶华。矛攒有森束，玉粒无蹉跎。

纤粉妍腻有，细琼交翠柯。亭亭霄汉近，霭霭雨露多。

冰碧寒夜耸，箫韶风昼罗。烟含胧胧影，月泛鳞鳞波。

鸾凤一已顾，燕雀永不过。幽姿媚庭实，颢气爽天涯。

峻节高转露，贞筠寒更佳。托身仙坛上，灵物神所呵。

时与天籁合，日闻阳春歌。应怜孤生者，摧折成病痾.
偈颂一百零三首 其七十三
释月涧（宋代）

寂历梁峰岁月深，春风浩荡入枯林。要开万世无穷业，只在坚持一寸心。
山居杂诗九十首 其二十九
曹勋（宋代）

晓来浩露出，细履欣悠然。垄麦漾轻浪，芳草迷平川。

无边绿成幄，团飞柳皆绵。老翁指谓我，渐熟高低田。
和谭学士见寄
刘黻（宋代）

大道久磔裂，啾啾夸毗子。
彷佛皮毛鲜，孰探古人髓。
我亦坐兹疾，默阒照非是。
束身云瘴乡，凡论悉掩耳。
梦不到伊傅，志惟高角绮。
人生驹过隙，鹿鹿何时已。
耽书夜不睡，省事日高起。
疏苧寒亦燠，硬菜苦犹美。
非忘漆室忧，莫救沙界痏。
生死不可料，何哉为泰否。
佛祖显云封，道源开岭趾。
谁云筑底邦，亶为通德里。
庐陵有可人，访梅一至此。
扣我理义关，无言但心只。
新篇发天趣，步骤古诗史。
穷通从所择，柔舌与刚齿。
读刘方叔诗卷二首 其二
孙觌（宋代）

思如涌泉出，句似琢冰清。刻烛翻千偈，撞钟助一鸣。

磨天无刃迹，掷地有金声。好是衔杯处，云烟落纸生。
估客行
李白（唐代）

海客乘天风，将船远行役。
譬如云中鸟，一去无踪迹。
求河泊刘昌期贡馀茶 其二
蓝仁（明代）

河官暂托贡茶臣，行李山中住数旬。万指入云频采绿，千峰过雨自生春。

封题上品输天府，收拾馀芳寄野人。老我空肠无一字，清风两腋愿轻身。
水月观音赞
释心月（宋代）

觉天无云，性海无风。
玉轮蘸影，金浪翻空。
非惟观世音，我亦游其中。
故西台侍郎上官公挽歌
李乂（唐代）

宇内文儒重，朝端礼命优。立言多启沃，论道盛谋猷。

顾日琴安在，冲星剑不留。徒怀东武襚，更掩北原丘。
仰天坪
王思任（明代）

仙人闻说好楼居，此地梯天尺几余。
小看人间波浪里，不知是几是游鱼。
冷到心灰始沉闲，当眉一下莫生悭。
凡胎热软多淫地，始信修行要雪山。
闻湘南从叔朝觐
李群玉（唐代）

长沙地窄却回时，舟楫駸駸向凤池。

为报湘川神女道，莫教云雨湿旌旗。
钓鱼
李群玉（唐代）

七尺青竿一丈丝，菰蒲叶里逐风吹。
几回举手抛芳饵，惊起沙滩水鸭儿。
长安为韩嫣语
佚名（魏晋）

苦饥寒。逐弹丸。
送邵郎中守同州
张耒（宋代）

君不见汉家左辅百万户，里胥夜惊厌桴鼓。
尔来荆棘露沾衣，夜有山河阅今古。
邵侯风流华省郎，三十凭熊两开府。
不须闭阁决田讼，多屑石饼羞鱼俎。
东南文章旧人物，莫愧莼羹便酪乳。
仍烦细阅白沙龙，骕骦一骨今何所。
由香关至玉虚观遂转登绝顶
朱彝尊（清代）

山行不辞劳，况非道路长。石门欹层阿，沙草敷阳冈。

仄径既窈窕，连峰复青苍。登高睐千里，矫首凌八荒。

飞鸟遗之音，埃风吹我裳。览彼《终南》诗，有纪亦有堂。

亭亭翠旗列，宛宛朱凤翔。忘忧岂在迩，为乐诚多方。

何当启阊阖，高举朝紫皇。
和武公望雪梅五首
廖行之（宋代）

雪里最怜梅破萼，花时那负岁寒心。
不因王子聊乘兴，争得林逋为赏音。
句 其十四
孟宾于（唐代）

两京游寺曾题榜，五举逢知始看花。
赠邓梓林
王义山（宋代）

乔木森森说邓林，自从拱把至于今。
虽然本质生成美，全是乃于培植深。
勿使杯卷戕所有，或容斤斧得而寻。
非材自愧沟中断，也有庭槐满地阴。
寄呈天和尚及阿首座铁书记海侍者诸师
黎彭祖（明代）

一辞峰上寺，远隔雁门师。入社曾虚约，还山未定期。

有饥驱我拙，无计使人悲。料得禅房里，同参品论时。
减字木兰花·春夜闻隔墙歌吹声
项鸿祚（清代）

阑珊心绪，醉倚绿琴相伴住。一枕新愁，残夜花香月满楼。
繁笙脆管，吹得锦屏春梦远。只有垂杨，不放秋千影过墙。
南阳庄国华国宾诗来徵文次韵奉答
林光（明代）

晚仗遗经自警箴，乾坤曾不乏知音。人逢会意少逾老，天有何知古到今。

岘石每嫌标姓字，汉江偷把濯陈襟。独怜八代文衰后，费尽元和一老心。
和张文裕初寒十首 其九
司马光（宋代）

何处初寒好，初寒游弈园。林间叶未尽，篱底菊犹存。

结竹为庵小，开炉构火温。谁言处城市，岑寂似丘樊。
再用韵答高茶使
赵汝腾（宋代）

凡卉千山未吐芽，天生灵草瑞天家。
漕修贡事东西廨，使起英汉南北涯。
谏苦固应疏汲黯，品高终必相王嘉。
老衰不办茶歌献，但诵周原远有华。
江西再逢周琏
贯休（唐代）

六七年不见，相逢鬓已苍。交情终淡薄，诗语更清狂。

未得丹霄便，依前四壁荒。但令吾道在，晚达亦何妨。
周公礼殿
李石（宋代）

蜀侯作頖锦水湄，先圣先师同此室。
巍然夫子据此座，殿以周公名自昔。
圣人现金两如一家，均是周人先后出。
想见东家中夜梦，犹与公孙同衮舄。
斯文授受乃关天，不为汉唐加损益。
我时来视俎豆事，重是汉人斤斧迹。
汉宫制度九天上，散落人间此其一。
多因丰屋起戎心，独此数椽绵岁历。
规模{堞土换山}嵲东鲁似，气象缥缈西岷敌。
竹松犹是斯干诗，风雨方知隆栋吉。
虽然汉献来至今，阅世已多驹过隙。
中间岂无鸟鼠虑，妙斲不知难辄易。
工师不揆乱如麻，敢向般门言匠石。
诗书譬彼尚阙文，后学如何补遗逸。
祖龙非意窃登床，蝌蚪有心来坏壁。
旧章仅在命如丝，谁勒吾诗胜丹漆。
和蔡副枢贺平戎庆捷
王安石（宋代）

城郭名王据两陲，军前一日送降旗。
羌兵自此无传箭，汉甲如今不解累。
幕府上功联旧伐，朝廷称庆具新仪。
周家道泰西戎喙，还见诗人咏串夷。
谒孺子祠
赵蕃（宋代）

潜德固宜祀，高文宁可埋。
凄凉危像设，渍蚀半莓苔。
昧尔前贤贵，空令见者哀。
欲言宁我听，小立谩徘徊。
霜寒舟中
刘过（宋代）

殿转牛衣冷不禁，著人无奈晓寒侵。
由来十月清霜重，况乃荒村白露深。
有客分金来橘社，何人涂血染枫林。
不堪青女来料理，折尽衰翁一片心。
夏日书事
吴龙翰（宋代）

东林数间屋，长掩竹笆篱。
槛柳拂棋局，瓶花落砚池。
蝶狂如被酒，蝉咽似吟诗。
脱帽挂岩石，凉飔入鬓丝。
绿窗诗十八首 其三
孙蕙兰（元代）

灯前催晓妆，把酒向高堂。但愿梅花月，年年映寿觞。
见人咏韩舍人新律诗因有戏赠
元稹（唐代）

喜闻韩古调，兼爱近诗篇。玉磬声声彻，金铃个个圆。

高疏明月下，细腻早春前。花态繁于绮，闺情软似绵。

轻新便妓唱，凝妙入僧禅。欲得人人伏，能教面面全。

延之苦拘检，摩诘好因缘。七字排居敬，千词敌乐天。

殷勤闲太祝，好去老通川。莫漫裁章句，须饶紫禁仙。
挽寺丞许子如
张元干（宋代）

盛世黄门嗣，轻裘绿发时。
伤心来故里，刮膜访良医。
春雨铭旌暗，东郊薤露悲。
人生得意早，遗恨在孤嫠。
晚归
李呈祥（清代）

未许闲无事，栖栖薄暮行。云归青嶂合，日落紫烟横。

岁晚身为客，寒深雪满城。柴门常不掩，地旷月先明。
感蠹书鱼
廖大圭（元代）

临窗清晓独长吁，在眼陈编有蠹鱼。身世区区文字底，当时鲁叟亦捐书。
十二辰诗
梅鼎祚（明代）

劝君莫读《相鼠》诗，劝君莫歌《饭牛》辞。
骑虎之势不能下，狡兔三窟将焉之。
神龙未遇困浅水，虺蛇鳅鳝争雄雌。
千金骏马买死骨，神羊触邪安所施。
沐猴也作供奉官，斗鸡亦是五百儿。
吠尧桀犬下阶走，牧猪奴献令人嗤。
奉寄灵岩长老确公大师 其二
盛陶（宋代）

传法仙城后，流名上国高。游方缘渐契，无亦太忉忉。

灵岩山下草，今古几回春。不有开堂日，焉知卷席人。
寄山中友
曹勋（宋代）

同朝不复旧交游，留滞行都岁两周。
落景残霞曛夕霭，断云横雨霁高秋。
因仍久作归欤计，蹭蹬端如贾客留。
惭愧君恩何以报，此身江海任虚舟。
过西湖怀詹致一
许景衡（宋代）

忆昨篮舆出城郭，灵芝轩槛共徘徊。故人短棹今天末，斜日湖山我独来。
句
陈松龙（宋代）

庭暗梨花疑有月，堤晴杨柳自生烟。
招琴僧
许景衡（宋代）

客心日日是尘埃，寄语家山好在哉。流水松风无梦寐，谁能特地抱琴来。
雝
佚名（先秦）

有来雝雝，至止肃肃。相维辟公，天子穆穆。於荐广牡，相予肆祀。假哉皇考！绥予孝子。

宣哲维人，文武维后。燕及皇天，克昌厥后。绥我眉寿，介以繁祉，既右烈考，亦右文母。
琴操·雉朝飞操
曹勋（宋代）

雉兮朝飞，鸣声相随。
朝刷其羽兮，夕哺其儿。
虽有风雨兮，莫或仳离。
嗟余之人兮，曾莫汝为。
送蒙斋兄长游天台二首
戴复古（宋代）

方丈蓬莱去渺茫，天台只在白云傍。
羽衣金策群仙过，珠阁琼楼八桂香。
采药有时逢道侣，挑包遇夜宿僧房。
寒山拾得如相见，指点人间笑几场。
偈颂二十九首
释云（宋代）

支提山个作上元，若校诸方真个异。
大虫舌上打秋千，蟭螟眼个放夜市。
灯笼倒退舞三台，露柱趋前弄鳖鼻。
和姚燮《同曹德馨高学淳过魏谦升西斋饮致爽台三章》 其二
魏谦升（清代）

替写罗浮照，春从腕底知。古香生茧纸，疏影媚风漪。

泽尔诗书气，称他冰雪姿。咏梅还折柳，才见又相离。
梅花四首 其四
谢薖（宋代）

冷香零乱点寒莎，眼底愁生万种多。收拾馀芳无处惜，只传佳句似阴何。
初夏三绝呈游子明、王仲显
范成大（宋代）

东君不解惜芳菲，料峭寒中一梦非。
剪尽牡丹梅子绽，何须风雨送春归？
李氏园
苏辙（宋代）

有客骑白驹，扬鞭入青草。
悠悠无远近，但择林亭好。
萧条北城下，园号李家媪。
系马古车门，随意无洒扫。
鸣禽惊上层，飞蝶纷入抱。
竹林净如濯，流水清可澡。
闲花不着行，香梨独依岛。
松枝贯今昔，林影变昏早。
草木皆苍颜，亭宇已新造。
临风置酒樽，庭下取栗枣。
今人强欢笑，古人已枯槁。
欲求百年事，不见白发老。
秦中古云乐，文武在丰镐。
置囿通樵苏，养兽让麀麇。
池鱼跃金碧，白鸟飞纻缟。
牛羊感仁恕，行苇亦自保。
当年歌灵台，后世咏鱼藻。
古诗宛犹在，遗处不可考。
悲哉李氏末，王霸出奴皂。
城中开芳园，城外罗战堡。
系鼓鸣巨钟，百姓皆懊恼。
及夫圣人出，战国卷秋潦。
园田赋贫民，耕破园前道。
高原种菽粟，陂泽满粳稻。
春耕杂壶浆，秋赋输秸藁。
当年王家孙，自庇无尺?尞。
空余百岁木，妄为夭巫祷。
游人足讥骂，百世遭舌讨。
老翁不愿见，垂涕祝襁褓。
持用戒满盈，饮酒无醉倒。
免咎
陶安（明代）

旧帙丹黄昧，新齑碧绿淹。藉茅期免咎，咽李恐伤廉。

病退仍求药，神清少食盐。每逢同志语，相勉律身严。
闻族人奉诏出旗
方观承（清代）

忽听鸡竿下凤纶，衰门今荷主恩新。衔羁谢作髡钳侣，聚族重为里闬人。

累困十年终见岘，网开三面正逢春。穷荒尚有孤臣泪，欲诉无因达紫宸。
登玉笥山投龙洞
罗与之（宋代）

扪萝入幽谷，眼界益峥嵘。
石壁断人迹，泉流间鸟鸣。
日高云未散，秋晚草犹荣。
坐久无归意，悠然世念轻。
寄题严居厚伴钓轩
陆游（宋代）

人生有至乐，莫若江湖中。
千钱买短（左舟右付），青箬织孤篷。
潮生鼓棹去，烟波浩无穷。
长歌送夕阳，回首万事空。
伴钓君已奇，我乃真钓翁。
君出羊裘家，散人亦吾宗。
一见即定交，正以气味同。
何时溪庄路，共醉芦花风？
惆怅词感旧作
罗万杰（明代）

凄风瑟瑟落花多，惆怅东流长逝波。祇恨云寒迷洛浦，争知月逝阻银河。

清声谁写竹枝怨，白苧空传子夜歌。莫道朱颜零落甚，当时魂梦已蹉跎。
二月二十八日雪晴步上西山亭示天用兄弟二首 其二
周紫芝（宋代）

晴色牵人出，春风恼不归。鸟争呼永日，花各醉斜晖。

杖策从谁去，持杯与愿违。兵戈愁外满，人物眼中稀。
送罗喜人行商交南
成鹫（清代）

嗟君岂合老风尘，一曲骊歌勿复陈。自挽役车投黑齿，更资章甫适文身。

萍蓬正值干戈地，书剑难消寂寞春。到处若逢阳翟贾，不知奇货属何人。
楚平王庙
周邦彦（宋代）

奸臣乱国纪，伍奢思结缨。
杀贤恐遗种，巢卵同时倾。
健雏脱身去，口血流吴庭。
达士见几微，楚郊忧苦兵。
十年军入郢，势如波卷萍。
贤亡国婴难，王死尸受刑。
将隳七世庙，先坏百里城。
子胥虽捐江，素车驾长鲸。
惊涛寄怒余，遗庙罗千楹。
王祠何其微，破屋风泠泠。
蛰虫陷香案，饥鼠悬灯檠。
淫俗敬魑魅，何人雇威灵。
臣冤不雠主，况乃锄丘茔。
报应苦不直，吾将问冥冥。
题金相寺三首
苏坚（宋代）

丈室十一尺，闽山数百层。
春风近梅柳，腊水漫沟塍。
忆少子
陈师道（宋代）

端也早丰下，岁晚未可量。
我老不自食，安得如我长。
呱呱弃不子，退省未可忘。
吾母亦念我，与尔宁相望。
奉和籀书周大士十首 其八
释古义（明代）

登山还有兴，晚屐怕桥危。野拙狂尤懒，寒生涕任垂。

登楼宜极目，下榻忆当时。晤对情无尽，清言慰所思。
三绝句赋和靖梅
曹彦约（宋代）

观莳芬芳也自奇，汉壶贮水最相宜。
只应卧我明窗下，不似湖边纵鹤时。
再逢成上人
宋祁（宋代）

上都初见赤髭年，并在西州绛帐前。
每与文殊同问疾，不知灵运遽生天。
淮山永忆吟无社，梁苑重来供有缘。
休问外堂诸弟子，饿思周粟赋归田。
依韵和刘敞秀才
梅尧臣（宋代）

安得采虚石，师道欲吾广。
虽然成术业，曾不计少长。
孔孟久已亡，富贵得亦傥。
後生不闻义，前辈惧为党。
退之昔独传，力振功不赏。
舌吻张洪锺，小大扣必响。
近世复泯灭，务觉多忽怳。
今子诚有志，方驾已楼枉。
自惭怀道浅，所得可下上。
正如种青松，而欲托朽壤。
典丹皆可寻，圣言皆可仰。
幸无增我过，此语固不爽。
偈颂四十一首
释慧晖（宋代）

鬼箭南山射石虎，神锋北岳刺骊龙。
好是满堂霜月夜，寒冰出火旧家风。
兴庆池禊宴
张子定（宋代）

月标元巳乐嘉辰，兴庆烟波涨晓津。
宴集幸联台衮坐，风流仍继禊堂春。
兰亭事古成遗迹，华萼楼空委路尘。
歌吹满舡花夹岸，酒帘无处不留人。
次韵艾主管四月十日迎驾
周紫芝（宋代）

十年不见羽书驰，万里风尘静九围。又荐樱桃入原庙，春来无事几家肥。
周玄初祈晴诗
申屠衡（明代）

寥阳之阙天皇居，百灵拱卫群真趋。
羽人神游尻为舆，招摇御真凌空虚。
九关洞启光县珠，绿章封奏人间书。
吴田潦淫三月余，吴淞决防连具区。
春苗荡溺无遗株，吴民业业忧为鱼。
上天好生哀冥愚，羽人稽首帝曰俞。
廓除霾曀开天衢，蛟龙伏藏黑蜧诛。
有秋芃芃还土腴，人无菜色国有储。
羽人有道神明俱，手持玄纲旋斗枢。
紫云为舄丹霞裾，蓬莱清都随所如。
琳宫载敞虞山隅，为予分驻飙轮车。
定风波
葛胜仲（宋代）

共喜新凉大火流。一声水调听歌头。况有修蛾兼粉领。佳景。谢歌无不碍沧洲。

平昔短檠真大漫。气岸。老来都向酒杯收。云水光中修禊事。犹记。转头不觉已三秋。
山村即事
胡仲弓（宋代）

春风无厚薄，随分到山村。
歌吹行南陌，秋千出短垣。
稻田喧鸟雀，社鼓赛鸡豚。
何事条桑月，人家紧闭门。
送祠部莫郎中贵州提学
李攀龙（明代）

蓟门一相送，杨柳未堪攀。亦是文章地，宁虚供奉班。

西南天欲尽，羌笮日多艰。鼓棹过三楚，传经到百蛮。

春云蒸赤水，秋雨瘴青山。早就中和颂，诸生忆汉关。
集句 其十五
闻人祥正（宋代）

淡淡梳妆薄薄脂，自然富贵出天姿。

一朝选在君王侧，宫女三千尽妒伊。
次韵穆父兄见寄
钱和（宋代）

乌衣巷里走双轮，正是家山二月春。明日湖平定归去，蓬莱还见谪仙人。
偈颂二十二首
释道生（宋代）

衲僧门下，三月一结。
把断要津，圣凡路绝。
一夜檐头雨滴声，把真机俱漏世，
切忌守著系驴橛。
春雪呈张仲谋
黄庭坚（宋代）

暮雪霏霏若撒盐，须知千陇麦纤纤。
梦阑半枕听飘瓦，晓起高堂看入帘。
剩与月明分夜砌，即成春溜滴晴檐。
万金一醉张公子，莫道街头酒价添。
九衢 其一
李龏（金朝）

九衢名利路，日有是非尘。所以隐沦客，栖于寂寞滨。

秋声飞野柳，凉色弄溪蘋。赢得身心净，人间不愧人。
题高房山夜山图
王易简（宋代）

高侯妙笔生夜光，李侯正倚斗牛旁。
凄凉看尽吴山月，玉镜台前翠凤凰。
瑞鹧鸪 其三 春情
董元恺（清代）

远客辞家月再圆。绿杨如发雨如烟。梁间燕子闻长叹，楼上花如照独眠。

兴又寝，倚阑干。各自当情各自欢。回身泣向寥天月，恰漏清光落枕边。
好事近（同茶漕二使者登大慈寺楼，次前韵）
京镗（宋代）

杰阁耸层霄，几度晓风残月。同是鹓行旧侣，慰十年离别。

一杯相属莫留残，试倚阑干说。趁取簪花绿鬓，未骎骎如雪。
题好溪图送宪使王继先
孙炎（明代）

君乘马，望君来，栝苍下。君乘舟，望君来，好溪头。好溪水生玳瑁鱼，好溪水生明月珠。

好溪水生青珊瑚，使君来此月再枢。惟饮此水无一需，使君之清水不如。

临别赠君青丝辔，随君马头行万里。相思之心有如水。
窗中度落叶（青溪社题）
张文柱（明代）

袅袅回风下，萧萧薄岁阴。
一山方隐几，片雨自前林。
重以轻霜色，凄其入曲心。
高居尚摇落，不敢更登临。
哭麹象（一作司空曙诗）
耿湋（唐代）

忆昨秋风起，君曾叹逐臣。何言芳草日，自作九泉人。
山居晚兴 其一
永忠（清代）

模糊米南宫，空濛苏玉局。云岚变态新，烟雨画意足。

来作山中人，乃识山隐曲。茫茫青霭间，须眉向人绿。
清平乐
晏几道（宋代）

西池烟草。恨不寻芳早。满路落花红不扫。春色渐随人老。

远山花黛娇长。清歌细逐霞觞。正在十洲残梦，水心宫殿斜阳。
老黄龙生辰三首 其二
释德洪（宋代）

尘劳山峻铁崔嵬，曾向慈明喝下摧。解作隐身衣带露，不须弹指阁门开。

三关未透从教去，万里追思却再回。已坠纲宗谁整顿，杖藜今日独登台。
暮春忆友人
张咏（宋代）

杨花零落暮春风，醉起南轩夕照红。闲倚焦桐坐无语，故人相隔海门东。
治圃杂书二十首 其十九
方回（元代）

芍药抽红锐，荼蘼缒绿长。几家蚕落纸，比屋燕分梁。

谷雨深春近，茶烟永日香。诗成懒磨墨，拄杖画苔墙。
望多稼亭
杨万里（宋代）

遥望城头多稼亭，亭边霜桧老更青。
当年老守携稚子，芒鞋葵扇绕城行。
腊前移梅春插柳，蹋雪冲泥不停手。
柳未成阴梅未花，著帽又迎新太守。
後来新守复迎新，到今新旧知几人。
向来手植今在否，寄与此诗聊问春。
偈六十九首
释道宁（宋代）

阴云弥四野，心地长尘埃。
试请回光看，生从何处来。
次韵费梦得晚秋感怀三首
郭印（宋代）

摇落秋风晚，凄凉又一秋。
汉家元再造，杞国谩多忧。
七庙存馀泽，诸公合远谋。
痛心何日定，直待太平休。
偈颂一百二十三首 其九十一
释祖钦（宋代）

天寒人寒，五蕴山头仔细看。风动幡动，明眼人前休说梦。
和诸庵花光十梅颂
王柏（宋代）

空里翻身透出，风前玉立精神。
百草头边未觉，还他独占先春。
舍南野步
陆游（宋代）

枯蔓络荆离，幽花映荻扉。
驯獐惊不起，归鹤倦犹飞。
野色连收纲，边愁入捣衣。
壮图空自笑，事事与心违。
江行至黄牛庙山特奇秀晚舣舟庙下留诗于壁
李复（宋代）

层峰浮云空，亭亭出众峤。芬敷如青莲，飞光乱寒照。

霜枫杂丹碧，瀑布垂窈窕。秀色纷异状，争奇动奔峭。

欻失畏崄心，颇惬赏幽好。舟行不暇徐，粗得领其要。

随风转隈曲，晚泊黄牛庙。杖策登东岑，周睇万山奥。

临岸理晚饷，问客卖早稻。明朝走夷陵，便入襄阳道。

从此步平陆，归程已可料。
颂古三十六首
释惟一（宋代）

无寒暑处报君知，不离寒时与热时。
热则乘凉寒向火，不须回避不须疑。
鱼 其一
丁谓（宋代）

戏叶复依蒲，登龙是去途。何烦垂翡翠，未肯畏鹈鹕。

已负吞舟大，终无涸辙虞。濠梁宁足乐，相忘在江湖。
杭桥道间二首
赵蕃（宋代）

屡起瞻云物，频成听雨声。
与忧明所历，咸谓晓当晴。
一水通高下，千山杂晦明。
逢人问前路，为报已堪行。
与谬栓法同行口占分水岭诗
骆罗宪（宋代）

数声猿叫闽山月，千里思家欠羽翰。
疑怪五更衾枕冷，霜壶凛凛逼人寒。
壬子正月四日後圃行散四首
杨万里（宋代）

双鹊营巢浪苦辛，栋条御折不辞频。
旧条老硬新条勒，却向篱根拾落薪。
偶成
赵处澹（宋代）

风约波痕远，云含野色低。
村舂向是急，山鸟爱晴啼。
牧笛过苹渚，溪船泊柳堤。
旅魂招未得，窗草更萋萋。
次韵李参政湖上杂咏录寄龙鹤坟庐
魏了翁（宋代）

江左忧佛狸，荆州忌老瞒。
既虞薪下火，又耻泥中蟠。
不虞复不耻，志士宁无叹。
哀范卿学士弟
葛胜仲（宋代）

万卷胸中学已优，安恬当向古人求。有财谩说驹千里，此路何殊貉一丘。

儒馆芸香今寂寂，亲闱芝检竟悠悠。悬知箫鼓江村路，茂柏深松结暮愁。
次韵虞永康庐居生芝
魏了翁（宋代）

河南富贵花，人与谱姓氏。
惟兹三秀者，不谱亦名世。
肖形草木均，出处哲人似。
无然而致之，朝菌何异此。
广陵张氏庐，厥应医孝祀。
新丰李兴茔，修柯媲白紫。
意诚物皆诚，人瑞草亦瑞。
萧条羌水濒，五子服丧礼。
松壑侑夕悲，竹窗湔晓泪。
根基由内心，朴实无甃砌。
一朝垩室左，五色芝薿薿。
乃知宇宙间，何处非实理。
诚神本同机，应感不失俪。
充周遍范围，存养司诸己。
是心一息妄，目接犹虚伪。
若曰信禨祥，我亦为祝史。
游马耳山
萧颖士（唐代）

兹山表东服，远近瞻其名。合沓尽溟涨，浑浑连太清。

我来疑初尽，幽路无炎精。流水出溪尽，覆萝摇风轻。

高深变气候，俯仰暮天晴。入谷烟雨润，登崖云日明。

乾坤正含养，种植总滋荣。草树皆秀色，雏麋乱新声。

攀岩挹桂髓，洞穴拾瑶英。此地隐微径，何人得长生。

宿心尚葛许，弥愿栖蓬瀛。太息宦名路，迟回忠孝情。

还丹昧远术，养素惭幽贞。安得从此去，悠然升玉京。
蜚遁篇
林隽胄（明代）

白日皖晚不见人，岛龟安藏龙戢鳞。有客湔衣江海垠，还来取适黄羲身。

遂使岩薄万古尘，此兴不随沧桑泯。大文既舒烂以陈，中有奇光可结邻。

白石之粲水粼粼，宛其无数流花湮。渔父棹卷恍知津，怅望江秋生江春。

犹令人者传避汉，莫往莫来谁为真。日月自此揽青磷，道心文心两逡巡。

噫嘻，道心文心两逡巡。
送白上人还丰岩
释慧空（宋代）

我初不识丹霞师，迩来偶识丹霞子。却因其子识其师，云水相悬渺千里。

空生不往丰岩中，丹霞不到西庵里。如何说个相识来，理契即邻休寐语。

风前把出赠行人，虚空稽首须弥舞。千载冰岩一日春，悬水落崖声似雨。
西鹿田寺听雨
方凤（宋代）

禅栖投倦客，山雨起更阑。
窗叶散幽响，石林生峭寒。
洞深犹暗瀑，江远忽飞湍。
想像云萝外，应宜晓色看。
早行
王祖昌（清代）

早起登长路，萧然动客情。寒霜千里白，晓月一天清。

未见栖鸦起，空闻落木声。行歌忘远近，海外紫霞生。
饯高仁卿农丞奉使还北
牟巘五（宋代）

别来五度见重阳，草草宾朋共此觞。
听得酒边新句子，可人负味故难忘。
送陆从事赴辽阳
李攀龙（明代）

御苑东风吹客过，共看芳草有离珂。
西山晴雪鸿边尽，北海春云马上多。
地险时窥玄菟郡，天骄夜遁白狼河。
知君幕下参高画，诸将何时议止戈。
净慈寺次金近山内翰韵
顾应祥（明代）

南屏幽胜处，秋日此跻攀。路转桥通寺，峰回塔映山。

绕堤松柏古，悬磴薜萝閒。怅望平湖渺，长空一鸟还。
颂古五首
释彦岑（宋代）

岣嵝峰头神禹碑，字青石赤形模奇。
无目仙人才一见，便应抚掌笑嘻嘻。
云暗苍龙化葛陂。
送江淑寺丞弃官归江州
刘攽（宋代）

时事不可愿，还家方自由。看山一长啸，饮水亦消忧。

林竹通邻里，陔兰洁膳羞。还将计然策，江上倚扁舟。
和顺朝议同年谢光与景仁同年见过
司马光（宋代）

结绶东堂同发策，白头相值益相亲。
却思景佑无多日，共见无丰有几人。
天下高名归广受，古来交道重雷陈。
谢公身老才方壮，落笔成章字字新。
鹿门遗隐 其一
顾清（明代）

襄阳耆德世空传，谷口清风有象贤。心识双桥何日到，青山无数夕阳边。
张奕见访逆旅
严羽（宋代）

岁晚伤为旅，君来适慰情。郊扉寒少色，江渚夜多声。

报国怜他日，为儒愧此生。那言离合际，更触壮心惊。
舟泊五圣祠前
薛琦（宋代）

叶落古祠前，村安许宿船。
人声齐到客，月色独归禅。
野火明秋渚，山钟出寺烟。
推蓬不成寐，霜气览江天。
路傍柏
冯山（宋代）

路傍有柏千尺高，数夫连臂环周遭。十里烟云护苍翠，一天风雨寒萧骚。

纵横万蛇入土斗，扶摇千骑盘空走。岂能霜雪岁寒知，自有江山神物守。

五月炎光烧草木，柏影重重似华屋。往还不择贵与贱，借与清凉解炎酷。

本来无情柏与人，偶然相值如相亲。贵侯馀资万钟禄，不到流离亲骨肉。

前时仗节徒东归，观望风彩争奔驰。族中俛首弹指意，安用富贵摩天为。

谁人试从贵侯道，莫从此路争荣耀，恐为路傍柏轻笑。
蕙兰芳引 和俶玉食蟹用樊榭韵
叶大庄（清代）

闲忆水程，屡收缆、市沽宵午。最近水人家，入馔银刀切缕。

鲜风扑鼻，对霜叶、冷寻香处。讶山斋宴客，闲坐相思无语。

菊瓣零黄，蓼花坠紫，酒思难诉。漫落寞浇愁，那管柘枝狂舞。

竹灯围影，诗翁闷聚。想去年、蜡雪一帘秋浦。
别卢平江之任景陵
罗兆鹏（明代）

江城萧飒起金商，尘海萍踪思渺茫。万里间关成梦鹿，十年留滞叹亡羊。

白云岭外家乡远，青草湖边客路长。孤舫与君谈缱绻，夜深灯火下维杨。
仪真 其二
毛珝（宋代）

多旨楼边古柳斜，龙渊寺里隔荷花。清风尽日无人管，半属僧家半妓家。
叶梦锡丞相挽词二首
韩元吉（宋代）

味道苏仙井，言归鬓尚青。
仅周新甲子，还仰旧仪刑。
秘殿欣疏宠，华钟待勒铭。
追随樽酒地，愁绝最高亭。
时宰生日诗三十绝 其十九
周紫芝（宋代）

时相论功固自贤，真儒一出定千年。能回銮御归长乐，何止龟阴得旧田。
庚寅九月自苏州量移武昌留示诸生 其二
黄彭年（清代）

聚散亦何常，进德期罔懈。六书与九章，蓺事各异派。

致用求其通，面墙昭古戒。拘墟守章句，大道恐破坏。

师承贵有恒，勖哉日月迈。
六月十三日立秋
杨万里（宋代）

暑中剩喜立秋初，特地西风半点无。
旋汲井花浇睡眼，洒将荷叶看跳珠。
忆昔
刘克庄（宋代）

忆昔春郊共踏青，十人中已九凋零。
溘先未遣随朝落，殿后姑留作曙星。
老眼蝇书犹可读，微聋蚁闹不须听。
申公岁晚殊多事，白首番番诣汉廷。
景德寺考试秋日即事四首 其二
陆佃（宋代）

秋声一夜满长安，密雨疏风次第寒。幽草落花归思乱，寂寥终日倚阑干。
吴姬劝酒
费锡璜（清代）

吴姬十五发鬖鬖，玉碗蒲桃劝客酣。但过黄河风色冷，更无春酒似江南。
七十八咏六言十首
刘克庄（宋代）

红绿各萌春意，朱紫争叙年劳。
钟馗七老八大，无人与换蓝袍。
夏日西霞寺书怀寄张逸人
齐己（唐代）

人中林下现，名自有闲忙。建业红尘热，栖霞白石凉。

倚身柽几稳，洒面瀑流香。不似高斋里，花连竹影长。
题所翁画龙
张渥（元代）

我闻真龙神变化，呼吸风云齐上下。胡为却向九渊潜，颔下骊珠光不夜。

一朝帝敕鞭雷霆，秘怪恍惚无逃形。蜿蜒千丈露头角，颠倒山岳翻沧溟。

乾坤澒洞日为黑，元气淋漓收不得。愿将点滴试天瓢，草木晴光苏下国。

龙兮龙兮汝为龙，攀之不见追无踪。何当飞空附其尾，手接鸿蒙究元始。
送杨尚絅杨名甫毛贞甫陆全卿四进士归省 其二 名甫
王鏊（明代）

南宫笔势见翩翩，固也平生意岂然。不伐子甘为孟后，虚名吾自愧卢前。

杏花燕市春随马，枫叶钱塘夜泊船。旧日和凝今老矣，登庸衣钵尚须传。
次韵苏主管青溪十绝句
项安世（宋代）

多谢西风护绿漪，不教一点动琉璃。
并留杨柳春时叶，总向琉璃四面垂。
颜之推引谚论治家
佚名（隋代）

落索阿姑餐。
会友轩为朱显忠千户作
王绅（宋代）

投戈幸无事，盛时多宴閒。轩居谢尘俗，下榻延儒冠。

日夕众宾集，剪烛春夜阑。知己总云萍，同臭纷芝兰。

人生贵有适，油油足清欢。但得簪常盍，肯使樽中乾。

仓庚鸣牖外，白鸥泛波间。支颐玩群动，相期盟岁寒。
偈
释坦（宋代）

径山有个竹篦，直下别无道理。
佛殿厨库三门，穿过衲僧眼耳。
殷无美与沈君典状元有南宫之好今将访君典于宣城赋此送之并简沈
王世贞（明代）

当时蹀𨇾竞空群，头腹俱龙尚未分。器业三吴殷往嗣，人伦一代沈休文。

西山雾隐仍如昨，南史风棱始独闻。此去采芳携手处，谁能不妒敬亭云。
陈芷云先生以诗约游龙泉岩赋此代简
郑国藩（清代）

忆昔读君龙岩诗，烟云满纸神为驰。十载论交在文字，几回云树想丰仪。

门前喜赋高轩过，古道照人光入座。赠我新诗邀我游，扫苔欲索山灵和。

龙岩襄毅旧游处，过客磨崖多奇句。上头况有崔灏题，任是太白敢轻污。

闻君游集诗正编，樗散肯收老郑虔。虚怀待下陈蕃榻，拊髀谁著祖生鞭。

四顾神州烟尘起，闭户缨冠无一是。与君试作方外游，结邻合在桃源里。

桃源避秦亦寓言，世间岂有天外天。但向白云深处去，山林小隐即神仙。

龙岩地僻红尘隔，终古惟见万山碧。管弦觞咏集胜流，梓泽兰亭已陈迹。

翻得山歌却赠君，留待他年铭陋室。
杂咏七言十首
刘克庄（宋代）

聪明不及前时久，惟鼻犹能嗅臭香。
老去无端都塞了，不分鲍肆与兰房。
西江月·时序去如流矢
陈德武（宋代）

时序去如流矢，人生宛如飞蓬。石湾江上又逢冬。且喜一场初动。但见堪舆杳杳，更连山水重重。凄凉云物雨濛濛。惟足睡中归梦。
鹧鸪天·绛蜡银台晃绣帏
佚名（宋代）

绛蜡银台晃绣帏。一帘香雾拥金猊。人间欢会于飞宴，天上佳金乞巧时。倾合卺，醉淋漓。同心结了倍相宜。从今把做嫦娥看，好伴仙郎结桂枝。
题黎氏隐居
梁以蘅（明代）

闻道幽人卧草庐，衣冠曾是昔贤居。闭门已有潜夫论，负郭宁无长者车。

静扫落花随晚径，閒看流水傍秋渠。兰台金匮幽求尽，还觅人间未见书。
宫词四首 其二
何景明（明代）

碧草萋萋生御沟，垂杨袅袅夹朱楼。窗临北斗空中起，水接银河天上流。
春夜月
玄烨（清代）

晚来风景丽，初晴月色辉。胧胧穿竹树，照耀满宫帏。
题国用汗漫游卷
文徵明（明代）

江湖踪迹自年年，去住随缘兴浩然。三月莺花燕市酒，一床书画米家船。

留连胜事登山屐，狼藉春风买笑钱。回首马迁今不作，为君重赋远游篇。
昔和曹桐庐无题久而知其妄作忏绮
曹家达（清代）

桐阴么凤翼翩翩，争得閒愁误少年。未得真成沙叱利，为谁留恨步非烟。

邺中铜雀葳蕤锁，洛下惊鸿杳渺川。闻道曹唐诗不恶，当时但赋小游仙。
和汪子渊桂花一绝
杜范（宋代）

姮娥剪彩压群芳，一夜秋风入酒囊。
薰彻醉魂清入骨，敢言天下更无香。
临江仙 自题海棠菱镜画册
秦云（佩芬）（清代）

春寒小院刚初起，画帘垂地周遮。妆台浅碧护文纱。

海棠带露，红亸凤盘斜。

旧日花时人共语，今朝人去天涯。瘦眉慵画鬓欹鸦。

恹恹情绪，掩镜懒簪花。
如归亭 其一
许申（宋代）

幅圆千里浸清流，蘋叶微风为客收。画作一图何处设，煮茶闲看建溪头。
悼祭酒徐仁伯
方岳（宋代）

同谒翘材话直前，别才信宿讣惊传。
等之百世无今日，杀我三良不半年。
公与朝端清到底，人言次相直如弦。
奏篇共上寥阳殿，未必精忠隔九泉。
送杜景齐归平阳二首 其二
方回（元代）

君住平阳县，无家不读书。计偕今已废，师授未应疏。

兵革崩腾后，衣冠丧荡馀。别怀似难写，吾道竟何如。
古桧
廖融（唐代）

何人见植初，老树梵王居。山鬼暗栖托，樵夫难破除。

声高秋汉迥，影倒月潭虚。尽日无僧倚，清风长有馀。
东松庵
汪伯彦（宋代）

万夫屹立若临冲，四十年来谒上峰。名遂归来人物改，青青惟有岁寒松。
挽太平赵倅三首
刘宰（宋代）

当年垂橐叩天阍，自笑唯馀舌尚存。
下榻勤君延孺子，加餐愧我异王孙。
归欤益轸门阑旧，至止频承笑语温。
一日佳城符吉兆，千年福地锁灵根。
次韵王次卿喜刘元亢登第
周紫芝（宋代）

刘郎才思似春闲，文在阿房季孟间。尽把胸中着云梦，还从笔底看波澜。

我无富贵询唐举，人说科名污次山。驰马行看归旧物，舞衣先喜慰亲颜。
牡丹三首 其二
傅察（宋代）

无奈狂风日日催，东君欲去复徘徊。应缘众卉羞相并，故遣妖姿最后开。
和李元叔秋怀 其二
綦崇礼（宋代）

杜门身块坐，息念心灰死。香火远祠庭，文书净窗几。

治剧力岂任，投闲计良是。深惭未报恩，尚费官仓米。

吾侪晚闻道，错以名为市。那知标榜著，便有谤尤起。

如君取已多，蚤合登贵仕。况彼青箱业，家声在人耳。

草草脱廌冠，重升未应止。但愿毋近名，嘉言终合指。
赠鉴堂
徐元杰（宋代）

方寸无尘眼有筋，如他图了几勋臣。
更烦提起丹青手，写出惊天动地人。
丞相王公挽词
喻良能（宋代）

维岳钟英粹，兴王有俊良。
文章周卫武，书考郭汾阳。
调燮民庸茂，弥缝主道昌。
中台一宵坼，四海泪滂滂。
呈辛稼轩
刘过（宋代）

卧庐人昔如龙起，鼎足魏吴如等是。
若结梅花为保社，林逋只会住孤山。
文王庙
范成大（宋代）

堂堂十乱欲兴周，肯使君王死作囚。
巧笑入宫天亦笑，可怜元不费深谋。
九日同萧韩坡田雨来集程二如园亭 其一
冯廷櫆（清代）

一园残雨菊花秋，选胜还成九日游。高树全遮亭四面，小山恰日舍东头。

红阑曲沼开新径，白帢单衫上旧楼。记得昔年豪饮地，重来尚喜故人留。
题钱塘
吴会（宋代）

荆江南下越，渺渺几长亭。一水三千里，孤帆十二程。

潮来江渚白，山在海门青。昔日钱吴地，如今作帝京。
送姚惟宁出守
朱应登（明代）

十月宜阳道，风烟忆旧游。郡斋迎远岫，城郭带寒流。

楚俗民多俭，周田岁有秋。居民忘帝力，惟解颂邦侯。
雨夜同张受先坐王与游舟中话别再用仲驭前韵共赋
黎遂球（明代）

王书不买尽收羊，写叶题诗落半塘。一片锦光犹地白，十年花样变流黄。

谈仙尔共山人载，作客吾归荔子乡。从此梦边来往熟，玉峰梅岭雨中望。
和颖上人南徐十咏其六季子庙
梅尧臣（宋代）

信如季子贤，自昔知能几。
依约有荒祠，寂寥无奠篚。
坏梁生湿菌，古木凭山鬼。
英灵岂顾兹，青史辞亹亹。
令人生日以画十六大阿罗汉为寿仍作三颂以祝长年 其二
韩驹（宋代）

数枝西国芬陀利，一瓣南天波律香。持作诞辰罗汉供，愿如罗汉寿无央。
从陈阜卿游翠岩
王质（宋代）

马轻人健有秋容，飞到千岩万壑中。古殿含风寒佛骨，峻屏揭水注龙宫。

行深野屦沾空翠，睡醒僧檐转晚红。弹指山川变光景，横江旌吹拥元戎。
简寂观
修睦（五代）

正同高士坐烟霞，思著闲忙又是嗟。碧岫观中人似鹤，

红尘路上事如麻。石肥滞雨添苍藓，松老涵风落翠花。

莫道此间无我分，遗民长在惠持家。
和昌言官舍十题·水红
司马光（宋代）

梦想水乡游，阶庭植笼古。
宛如江外行，高帆落寒浦。
烟枝静疏秀，风穗间低举。
於今看未好，漠漠宜秋雨。
拜星月慢 已亥中秋与友人话旧
潘西凤（清代）

月正俱头，人逢知己，那似今朝俱有。岂不谈情，却拖人搔首。

记俱日、是柳和花月夜，此际阿侬分手。重问清虚，去广寒宫走。

且挥杯、且酹姮娥酒。这时节、说也难为口。半世落索飘萧，苦掣书生肘。

事无成、徒令言之丑。凄凉杀、天也凄凉瘦。君不见、月到明朝，要团圆非旧。
渡浙江别陆处士圻
沈进（清代）

凄恻临歧路，苍黄对远天。春风官舍柳，暮雨石林烟。

樯燕来还去，山云断复连。今宵何处泊，愁坐扣离舷。
南山感旧
刘克庄（宋代）

弹指七十年，颜发遽如此。
棒喝夹攻之，碓磨备尝矣。
旅兴 其九
刘基（明代）

穷巷屏人迹，开门见青山。
青山似故乡，客子何当还。
蟪蛄日夜鸣，绿树亦已殷。
白日驶西征，浮云不可攀。
安得生羽翼，奋飞出玄间。
故吴丞相充挽诗三首 其三
赵抃（宋代）

纯诚先德行，馀事著文章。所予维中寿，难谋彼上苍。

旌铭笼晓月，挽铎诉秋霜。自愧居田里，无缘奠柩觞。
宿兰溪水驿前三首
杨万里（宋代）

水色秋逾白，山光夜不青。
一眉画天月，万粟种江星。
小酌居然醉，当风不觉醒。
谁家教儿子，清诵隔疏棂。
西湖十咏 其十 孤山梅雪
苏葵（明代）

山中雪纷飞，山下斜横枝。年年花雪在，只欠老逋诗。
隐静山怀贤师自持柏栽二十本种于会庆堂
梅尧臣（宋代）

新作斋堂祠画像，又兴高阁秘天踪。今朝还藉君移柏，昨日已因鹅种松。
逐臭苍蝇
徐夤（唐代）

逐臭苍蝇岂有为，清蝉吟露最高奇。多藏苟得何名富，

饱食嗟来未胜饥。穷寂不妨延寿考，贪狂总待算毫厘。

首阳山翠千年在，好奠冰壶吊伯夷。
送张太博知岳州
司马光（宋代）

严风秀木折为薪，得罪由来为出群。
粥粥黄鸡习鹤介，芃芃青蔓掩兰薰。
天资谗妖多端巧，人极精明不易分。
饮水岂言吴刺史，谤书翻似马将军。
波涛光涌动寒野，楼阁岧峣压暮云。
红叶寺深秋晚邮，苍山钟迥夜清闻。
何妨绝境聊为守，正恐中朝亟用君。
身外百愁俱掷置，放歌沈饮且醺醺。
念奴娇 西湖
张文秀（明代）

平湖秋霁，见银蟾、光闪波纹摇绿。天上飘来，风韵细、桂子香生金粟。

玉户玲珑，瑶台皎洁，影落嫦娥屋。夜深云际，一声谁弄横竹。

醉倚六曲雕阑，望中悬白练，两峰垂瀑。净洗尘肠，摛秀句、一唾珠玑千斛。

更欲凌空，铿锵环佩，仙驾骖鸾鹄。凤楼人远，独怜不见秦玉。
和子瞻雪浪斋
苏辙（宋代）

谪居杜老尝东屯，波涛绕屋知龙尊。
门前石岸立精铁，潮汐洗龙莓苔昏。
野人相望来水住，扁舟时过江西村。
窗中缟练舒眼界，枕上雷霆惊耳门。
不堪水怪妄欺客，欲借楚些时招魂。
人生出处固难料，流萍著水初无根。
旌旗旋逐金鼓发，蓑笠尚带风雨痕。
高斋雪浪卷苍石，北叟未见疑戏论。
激泉飞水行亦冻，穷边腊雪如翻盆。
一杯径醉万事足，江城气味犹应存。
江楼夕望
崔湜（唐代）

试陟江楼望，悠悠去国情。楚山霞外断，汉水月中平。

公子留遗邑，夫人有旧城。苍苍烟雾里，何处是咸京。
二月十六日夜独酌思归四首
方回（元代）

不谢车尘觅饷偎，前行后指亦危哉。
一贫牵绊似绳缚，百怪攻危如箭来。
自倚此中惟拙直，未知何故每惊猜。
是尧非桀俱尘土，且可深杯更浅杯。
斥归
韩淲（宋代）

一斥归来上野航，老无羁绊试斟量。诗囊纵在那能赋，酒盏何嫌且细尝。

点检丘园理花草，咨询里社见蚕桑。玉为山底冰溪水，鱼鸟飞潜意更长。
离山阳入都寄徐仲车
张耒（宋代）

孤城芳树碧层层，村落黄昏只见灯。
回首事如前夕梦，出门心似下山僧。
仕求行道时难偶，意欲谋闲力不能。
寄语东皋多酿酒，待予归日解行縢。
新晴出溪上因访王伯明詹望之
王炎（宋代）

萍转滞岩邑，简出而深居。
儿辈不自量，妄意游璧池。
日占乌鹊喜，不寄黄犬书。
积雨蒸溽暑，客思郁不舒。
新晴一散策，消摇涤烦纡。
意行入幽径，篱落相蔽亏。
竹萌茁凤尾，瓜蔓缠龙须。
物化日夜流，嗟我方栖迟。
莫受忧患煎，素发无再绍。
扣门谒二友，清坐俱久如。
庄语间善谑，相视一解颐。
静窥势利场，疾足争驱驰。
自念甘敛退，非黠仍非痴。
茗乳泛轻雪，炉熏驻游丝。
且勿谈世事，挥犀聊说诗。
水调歌头（自广中出，过庐陵，赠歌姬段云卿）
韩玉（宋代）

有美如花客，容饬尚中州。玉京杳渺际，与别几经秋。家在金河堤畔，身寄白苹洲末，南北两悠悠。休苦话萍梗，清泪已难收。

玉壶酒，倾潋滟，听君讴。伫雪却月，新弄一曲洗人忧。同是天涯沦落，何必平生相识，相见且迟留。明日征帆发，风月为君愁。
新凉
舒岳祥（宋代）

惭愧秋风慰白须，夜凉早已入籧篨。
白莲社里几人在，黄菊尊籧万事疏。
老妇自欣瓶有粟，儿童休恨食无鱼。
故园红桂通消息，定有新诗一起予。
答王六惠葛巾
屈大均（明代）

叔夜能含垢，科头已有年。飞蓬悲发乱，堕马愧妆妍。

劳子裁云葛，为巾象岳莲。醉来休倒著，珍重竹林前。
将游嵩华行次荆渚
齐己（唐代）

莲峰映敷水，嵩岳压伊河。两处思归久，前贤隐去多。

闲身应绝迹，在世幸无他。会向红霞峤，僧龛对薜萝。
致政龙图给事吴公挽词二首
韩元吉（宋代）

风采仪三院，循良著六州。
誉高青琐闼，名动紫云楼。
经世余闳议，兴邦閟远猷。
君王问黄发，柱石可能留。
游灵岩天竺
刘黻（宋代）

秋气饱林壑，清旷悦所性。
山禽不避人，野猿亦从命。
临流悟世情，过刹知民病。
论交慎勿忘，森森古松劲。
江郊（并引）
苏轼（宋代）

惠州归善县治之北数百步抵江，少西有盘石小潭，可以垂钓，作《江郊》诗云。
江郊葱昽，云水蒨绚。
碕岸斗入，洄潭轮转。
先生悦之，布席闲燕。
初日下照，潜鳞俯见。
意钓忘鱼，乐此竿线。
优哉悠哉，玩物之变。
艮岳百咏 虚妙斋
李质（唐代）

武王屈己尊箕子，黄帝斋心问广成。惟道集虚观众妙，超然将见不能名。
奉送李太保兼御史大夫充渭北节度使（即太尉光弼弟）
岑参（唐代）

诏出未央宫，登坛近总戎。上公周太保，副相汉司空。

弓抱关西月，旗翻渭北风。弟兄皆许国，天地荷成功。
秋日小雨有感
陆游（宋代）

七月江边暑已微，虚窗卧看雨霏霏。
凄凉蛩伴草根语，憔悴鹊从天上归。
志士酒酣看宝剑，美人泪尽倚鸳机。
嗟予亦有新秋感，遥忆苍苔满钓矶。
和沈愚阊门柳枝词（三首）
苏平（明代）

袅袅烟丝拂画桥，纷纷春日上长条。
馆娃宫女能相妒，莫向东风学舞腰。
一剪梅 吴门客舍初度作
陈维崧（清代）

风打孤鸿浪打鸥。四十扬州，五十苏州。半生习气破除休。

少日倡楼，老去僧楼。

故垒萧萧芦荻秋。说甚曹刘，只羡孙刘。专诸巷内且淹留。

烽火边愁，风雪羁愁。
赠庆恩禅师
刘弇（宋代）

深颅瘦胫出家人，八十终身一衲云。高寿不论松与鹤，独留心赏寄迦文。
转应曲
王鸿儒（明代）

金井，金井，梧叶银床露冷。千门万户砧声，北斗城头月明。

明月，明月，偏照旅人华发。
武陵别文莹上人 其一
张师正（宋代）

忆昔荆州屡过从，当时心已慕冥鸿。渚宫禅伯唐齐己，淮甸诗豪宋惠崇。

老格疏閒松倚涧，清谈潇洒坐生风。史官若觅高僧事，莫把名参伎术中。
和李光化秋咏四首其二·画
范仲淹（宋代）

日色清如照，前林叶未零。
海东新隼至，一点在青冥。
庆张君俞都尉留後得子
秦观（宋代）

天上吹箫玉作楼，蟠桃熟後更无忧。
内家报喜车凌晓，太史占祥斗挂秋。
龙得一珠应献佛，虎生三日便吞牛。
鲁元福禄何人似，坐见张敖数子侯。